Акафист Преподобному Онуфрию Великому 


Кондак 1. 

Избранный и дивный отче Онуфрие, сияющий 
трисияннаго живота зарею, ты мя, омраченнаго 
греховными страстьми, просвети, от смертоносныя 
раны исхити и твоими молитвами от всех бед избави, 
да зову тебе: Радуйся, отче Онуфрие, пресветлый 
светильниче всея вселенныя. 


Икос 1. 


Ангельстии чини твойм, отче, удивишася 
подвигом, имиже в пустыни непрестанно упражнялся 
еси; три бо и шестьдесят лет постился еси, 
Божественныя же Христовы Тайны от рук 
ангельских приимати сподобился еси, и ныне убо 
почитая тя единовсёльника и собесёдника Ангелов, 
сицевая вопию тебе, святе Онуфрие: 


Радуйся, Ангелов предивное чудо; радуйся, 
душетленных страстей разрушителю. 


Радуйся, непроходимыя пустыни просветителю; 
радуйся, воздержания наказателю и учителю. 


Радуйся, пустынножителей удобрение; радуйся, 
монахов богодухновенное светило. 


Радуйся, угодниче Христов преизящный; радуйся, 
безмолвия рачителю теплейший. 


Радуйся, бесовския силы крепкое попрание; 
радуйся, спасения истинный наставниче. 


Радуйся, подателю радости верным; радуйся, 
скорый помощниче к тебе притекающим. 


Радуйся, отче Онуфрие, пресветлый светильниче 
всея вселенныя. 


Кондак 2. 


Видяще странный и чудный жития твоего образ 
преподобный Пафнутий вельми удивися; тем же и аз, 
размышляя твоя паче меры трудолюбныя пустынныя 
подвиги, пою Богу, на сия тебе укрепившему: 
Аллилуиа. 


Икос 2. 


Разуму датися мне божественному, помолися 
преподобне Онуфрие, ты бо, божественным сияющи 
светом и с Ангелы водворяющися пособствуеши 
память твою совершающим и радостно похвальная 
тебе сице приносящим: 


Радуйся, странно добродетельми просиявый; 
радуйся, солнечнаго света светлейший. 


Радуйся, Ангелом в пустыню проводимый; 
радуйся, горлице пустыннолюбная. 


Радуйся, рожо багряноцветущая; радуйся, храме 
всечестный и Богу освященный. 


Радуйся, Божиих дарований исполнение; радуйся, 
пречудное в человецех удивление. 


Радуйся, бесов странное и грозное устрашение; 
радуйся, предрагий адаманте. 


Радуйся, Троичнаго света зрителю; радуйся, 
теплый в молитвах предстателю. 


Радуйся, отче Онуфрие, пресветлый светильниче 
всея вселенныя. 


Кондак 3. 


Сила Вышняго от ложесн матерних осени тя, 
преподобне Онуфрие, и показа тя селение и жилище 
Святаго Духа, Егоже и аз недостойный усердно 
прияти желающе, пою песнь Богу: Аллилуиа. 


Икос 3. 


Имуще тя велика, отче, заступника и скораго в 
напастех помощника, различными одержимии 
напастьми тя на помощь призываем, и весело в твоей 
светлой памяти торжествующе, сия тебе вопиеём: 


Радуйся, скорый послушателю молящихся тебе с 
верою; радуйся, праведнаго Судий известное 
умоление. 


Радуйся, честное Пресвятаго Духа селение; 
радуйся, непорочный Пресвятыя Троицы служителю. 


Радуйся, предрагий Христа Бога бисере; радуйся, 
неизреченная великому Пафнутию радосте. 


Радуйся, тогожде Пафнутия наставниче и 
учителю; радуйся, скорбящих скорое утешение. 


Радуйся, унывающих всежелательный 
посетителю; радуйся, слепых врачу и хромых 
целителю. 


Радуйся, болящих здравие и недугующих 
врачевание; радуйся, верных спасенное прибежище. 


Радуйся, отче Онуфрие, пресветлый светильниче 
всея вселенныя. 


Кондак 4. 


Бурю страстей многомятежнаго мира 
возненавидевши, отче, всех его устранйлся еси 
красот, вселився же в пустыню, преподобне, 
Крестителю в житий последовал еси и пророка Илию 
подражал еси, ныне же вечнующую в небесных 
дворех славу получивши, с небесными Богу 
предстоиши жители и поёеши купно с ними: 
Аллилуиа. 


Икос 4. 


Светоносное солнце и златозарное светило 
имуще тя вернии, святе Онуфрие, умильно тя молим, 
просвети, вразуми, научи вопити тебе сице: 


Радуйся, пустыни светлое озарение; радуйся, 
златозарный мира светильниче. 


Радуйся, Фивеев пречудная красото; радуйся, 
Ливии прекрасная доброто. 


Радуйся, Египта пресветлое украшение; радуйся, 
Месопотамии превеликий наставниче. 


Радуйся, Иоанна Крестителя истинный и 
присный подражателю; радуйся,  благовонный 
пустыни кедре. 


Радуйся, яко равноангельно служиши Богу; 
радуйся, яко заступаеши всех, тепле тя на помощь 
призывающих. 


Радуйся, отче Онуфрие, пресветлый светильниче 
всея вселенныя. 


Кондак 5. 


Боготечную зарю увидевши тя, отче, в пустыни, 
великий Пафнутий тщательно последова тебе, и яко 
учительна светильника придержася тебе, и о 
пустынном любопытно испытав житий, егоже от тебе 


добре навык, умильно воспевая Богу песнь: 
Аллилуиа. 


Икос 5. 


Видя твое странное житие, Собор церковный, 
Онуфрие преподобне, с благоговением твою 
блаженную память велит почитати. Сего ради и аз, 
спасение хотя получити, с веселием почитаю и сице 
тебе вопию: 


Радуйся, пресветлая красото Церкве Христовы; 
радуйся, неусыпный предстателю ищущим 
ходатайства твоего. 


Радуйся, яко к Господу выну вопиеши за ны; 
радуйся, яко тобою просветишася внутренняя 
пустыни. 


Радуйся, яко просияша добрая дела твоя, аки 
солнце на земли и на небеси; радуйся, яко вперил еси 
ум твой к Богу. 

Радуйся, яко обогатился еси нищетою духа; 


радуйся, орле гнезда небеснаго. 


Радуйся, прелести бесовския, яко трость, 
попаляющий; радуйся, послушателю Евангелия 
Христова. 


Радуйся, мудрование плоти крепостию 
Божественнаго Духа смиривый; радуйся, земный 
ангеле, небесный человече. 


Радуйся, отче Онуфрие, пресветлый светильниче 
всея вселенныя. 


Кондак 6. 


Проповеди Евангельския творца, еже не пещися о 
ризе или что ясти, истинна тя, Онуфрие, узре 
Владыка Господь и абие власы белыми, яко одёждою, 
одея тя чудно, и славою свыше обогатил тя есть в 
преставлении твоём; юже и нам от Христа получити 
моли, вопиющим Ему: Аллилуиа. 


Икос 6. 


Возсиял еси от Египта, столпом Божественнаго 
света наставляем, преподобне Онуфрие, не терпяще 
же тя бесовстии полцы в пустыни, бежаша; от ихже 
наветов и нас избави молитвами твойми, вопиющих 
ти сице: 

Радуйся, прелести бесовския потребителю; 


радуйся, бесов страшный прогонителю. 


Радуйся, главу змиеву уязвивый молитвами 
твойми; радуйся, дарований Святаго Духа 
преисполненный. 


Радуйся, духи лукавствия смиренномудрием 
покоривый; радуйся, яко крест твой на раме понесл 
еси. 


Радуйся, яко тем амалӣка мысленнаго силу 
низложил еси; радуйся, яко бремя легкое Христово 
восприял еси на рамо. 


Радуйся, яко от юности возлюбил еси иго 
Христово; радуйся, яко спасен от вражиих сетей, 
благодарственно Богу вопиеши. 


Радуйся, яко и верным на враги мощно 
пособствуеши; радуйся, яко тепле к тебе 
притекающих треволнения страстей изменяеши. 


Радуйся, отче Онуфрие, пресветлый светильниче 
всея вселенныя. 


Кондак 7. 


Изшедшу Пафнутию от обители во внутренняя 
пустыни, еже видети Господеви работающия, 
Божиим смотрением узре тя странным образом и 
ужасеся; по глаголании же твоём к нему, познав тя 
быти человека, верне и дивне Богу работающа, 
возгласи: Аллилуиа. 


Икос 7. 


Новый войстинну победоносец на плотския 
страсти явился еси, преподобне, и кто доволен 
воспети борения твоя? Кто изочтет труды, болезни и 
подвиги, в нихже течение постничества совершил 
еси? К сих же похвалению недовольни суще, 
любовию паче почитаем тя и верно тебе сицевая 
вопиём: 


Радуйся, гладом и жаждею плоть твою 
удручивый; радуйся, тьмы предстателя всеконечно 
победивый. 


Радуйся, яко всяко сладострастие всенощными 
бдении увядил еси; радуйся, яко законно в молитвах 
и пощениих претерпевая, в безстрастие облеклся еси. 


Радуйся, предивное воздержания зерцало; 
радуйся, преподобных лику великая славо. 


Радуйся, яко мразом померзаемей плоти твоей, 
теплотою любве Христовы согревашеся дух твой; 
радуйся, яко зноем опаляема тя роса Божественныя 
благодати прохлаждаше, преподобне. 


Радуйся, пустыни лепое украшение; радуйся, 
подвигов и совершенства образе. 


Радуйся, яко всяку добродетель в тебе изобразил 
еси; радуйся, яко вселюбимый подвигоположнику 
Христу угодник показался еси. 


Радуйся, отче Онуфрие, пресветлый светильниче 
всея вселенныя. 


Кондак 8. 


Странное твое житие бысть, Онуфрие: взирая бо 
на возрастшаго при пещере твоей финика, 
воздержанием паче питался еси. Сего ради, улучив 
вышнюю трапезу, поети Богу: Аллилуиа. 


Икос 8. 


Весь был еси в вышних и горе оком твоея души 
взирал еси непрестанно в сём странном постничестве 
твоем, ныне же дерзновение стяжав к Богу, 
преподобне, заступаеши всех, на помощь тя 
призывающих и вопиющих ти сице: 


Радуйся, пустынножӣтелю великий; радуйся, аки 
звезда, в пустынях просиявый. 


Радуйся, подражавый стопам Христовым от 
младенства твоего; радуйся, ангельскаго жития 
ревнителю. 


Радуйся, наветов невидимых враг прогонителю; 
радуйся, воздержания чуднаго показателю. 


Радуйся, совершенства преизящный учителю; 
радуйся, странный и дивный к небеси путь 
показавый. 


Радуйся, яко равноангельно на земли пожил еси; 
радуйся, яко равноангельную славу и честь достойно 
получил еси. 


Радуйся, яко в небесных дворех ныне о всех 
мольбы Творцу приносиши; радуйся, яко тебе 
ходатая стяжавшим великия благодати Божия 
испрошаеши. 


Радуйся, отче Онуфрие, пресветлый светильниче 
всея вселенныя. 


Кондак 9. 


Всякое естество удивися тебе, Онуфрие святе: 
мира бо красная от сердца возненавидев и единаго 
Бога от души возлюбив, пустыню постигл еси. Идеже 
в единех токмо видениих упражняяся, явился еси яко 
Ангел, с плотию живый, поя Богу: Аллилуиа. 


Икос 9. 


Витийстии языцы восхвалити тя по достоянию не 
могут, отче богомудре Онуфрие: ты бо от утробы 
матерни Богу приблизив твой смысл, весьма 
прилежал еси Царю Вседержителю, плоды достойны 
принося Ему от твойх подвиг во всём житий, 
преподобне. Аз убо от Цёркве Божия славима тя о 
тех уведев, верно тебе сицевая вопию: 


Радуйся, от младенства монашескому обучению 
вданный; радуйся, в юности Божиим наставлением в 
пустынное безхрамие введенный. 


Радуйся, яко Христовым словесем последуя, 
мира, отечества же и рода отреклся еси; радуйся, яко 
крест твой евангельски на раме твоём понесл еси. 


Радуйся, небрегий о ризе, да нетления ризу себе 
самому соделаеши; радуйся, сеявый слезами, да с 
радостию рукояти твоя пожнеши. 


Радуйся, яко неядением, нуждною нищетою и 
всегдашним на молитве стоянием плоть изнурил еси; 
радуйся, яко пути жестоки за словеса устен Господа 
твоего сохранил еси. 


Радуйся, подвиги твойми страсти телесныя до 
конца умертвивый; радуйся, равноангельную чистоту 
сохранивый. 


Радуйся, яко многолетне аки безплотен пожил 
еси; радуйся, яко от Венцеподателя безплотным 
ликом ныне счислился еси. 


Радуйся, отче Онуфрие, пресветлый светильниче 
всея вселенныя. 


Кондак 10. 


Спастися хотяще вернии от напастей различных, 
отче, предстателя тя себе и поборника поставляют и 
не лишаются надежд свойх: ты бо молитвами к Богу 
твойми от бед лютых и скорбей, одержащих ны, и 
многоразличных злых изымаеши, наставляеши же на 
спасения стези усердно к тебе притекающия и Богу 
верно вопиющия: Аллилуиа. 


Икос 10. 


Стену тя, заступника и молитвенника тепла обрет, 
преподобне, из глубины сердца, яко благоуханное 
кадило, с воздыханием Богу возсылаю хвалу; тебе же, 
присному сущу молитвеннику, сицевая приношу 
пения: 


Радуйся, плодов добродетельных 
благопроцветшая ниво; радуйся, благочестия 
преизрядное удобрение. 


Радуйся, земным заступниче крепкий; радуйся, 
послушателю притекающим к тебе теплый. 


Радуйся, светильниче, демонский мрак отреваяй; 
радуйся, душетленных недугов тьму отгоняяй. 


Радуйся, яко заблуждающих преподобными 
нравы на путь правый руководствуеши; радуйся, яко 
к исполнению Божиих хотений управляеши. 


Радуйся, яко многоразличная благодеяния тобою 
свыше подаема бывают; радуйся, яко духов злобных 
наветы от призывающих тя бегают. 


Радуйся, яко всех моления дерзновенно 
Вышнему приносиши; радуйся, яко всех в нуждах и 
печалех защищаеши. 


Радуйся, отче Онуфрие, пресветлый светильниче 
всея вселенныя. 


Кондак 11. 


Пение ангельское слышашеся в божественнем 
преставлении твоём, отче, святеёй бо и 
богоугоднейшей души твоей, в небесная селения 
преславно восходящей, силы небесныя дивляхуся, 
поюще: Аллилуиа. 


Икос 11. 


Светло по преставлении лице твое виде, отче, 
Пафнутий святый удивися. Разделив же на две части 
рясу свою, покры мощи твоя и погребе тя со львы 
честно. Сия и аз духом благоговейно почитая, сице 
тй вопию: 


Радуйся, яко всего тебе Богу освятил еси; 
радуйся, яко добре Божественныя законы соблюл еси. 


Радуйся, изшествие твоё от жития пророчески 
предведевый; радуйся, в теплей к Богу любви и 
благоговении многотрудныя ТВОЯ ПОДВИГИ 
ОКОНЧИВЫЙ. 


Радуйся, в преставлении благоуханием чудным, 
аки райским, почтенный; радуйся, молнии тогда и 
блистании дивно прославленный. 


Радуйся, егоже мощи ангельстии лицы с пением, 
кадилы и свещами окружиша; радуйся, емуже горняя 
силы врата райския отверзоша. 


Радуйся, яко в томже часе сияние велие, 
облиставшее тя, зряшеся; радуйся, яко сладкий глас, 
к восприятию вечных благ призывающ ТЯ, 
слышашеся. 


Радуйся, яко святую твою душу венцедавец 
Христос славно прият в горняя селения; радуйся, яко 
ныне вечнаго изобильно наслаждаешися веселия. 


Радуйся, отче Онуфрие, пресветлый светильниче 
всея вселенныя. 


Кондак 12. 


Благодать, данную ти, и подвиги твоя никтоже от 
земных изрещи может, отче Онуфрие: в пустыни бо 
нестяжательно живый, пищу имел еси хлеб 
ангельский, от человёк бёгая, с Богом и Ангелы 


беседовал еси. Сего ради в небесных чертозех 
радуешися и поеши песнь: Аллилуиа. 


Икос 12. 


Поем доблественныя подвиги твоя, ублажаем 
достохвальную кончину, почитаем и священную 
память твою, преподобне, к нейже и яко единому 
тебе от двадесяти четырех старец, окружающих 
Престол Вышняго, председящему похвальная сице 
вопиём: 


Радуйся, странно на земли поживый; радуйся, 
странную и кончину наследивый. 


Радуйся, яко светлыми подвиги твойми к свету 
невечернему вшел еси; радуйся, яко премирное 
наследие богатно стяжал еси. 


Радуйся, яко с безплотными Трисвятую песнь 
Богу немолчно вопиеши; радуйся, неизреченных благ 
наследниче. 


Радуйся, преподобных и праведных собеседниче; 
радуйся, яко ныне разрешшимся зерцалом Троицу 
Святую зриши непосредственно. 


Радуйся, яко в памяти твоей Церковь Христову 
веселиши неизреченно; радуйся, яко тобою постницы 
и пустынножители в подвиг укрепляются. 


Радуйся, яко вернии ходатайством твойм всех 
благ свыше сподобляются. 


Радуйся, отче Онуфрие, пресветлый светильниче 
всея вселенныя. 


Кондак 13. 


Овсехвальный и предивный угодниче Христов 
отче Онуфрие, молю ти ся и вопию всеусердно: 
приимӣ сиё малое, от мене приносимое моление и 
потщися скоро умолити милостиваго Бога и Владыку, 
да избавит мя от всяких бед и будущия измет муки, 
вопиющаго: Аллилуиа. 


Этот кондак читается трижды, затем икос 1-й и 


кондак 1-й. 
Икос І. 


Ангельстии чини твойм, отче, удивишася 
подвигом, имиже в пустыни непрестанно упражнялся 
еси; три бо и шестьдесят лет постился еси, 
Божественныя же Христовы Тайны от рук 
ангельских приимати сподобился еси, и ныне убо 
почитая тя единовсёльника и собесёдника Ангелов, 
сицевая вопию тебе, святе Онуфрие: 


Радуйся, Ангелов предивное чудо; радуйся, 
душетленных страстей разрушителю. 


Радуйся, непроходимыя пустыни просветителю; 
радуйся, воздержания наказателю и учителю. 


Радуйся, пустынножителей удобрение; радуйся, 
монахов богодухновенное светило. 


Радуйся, угодниче Христов преизящный; радуйся, 
безмолвия рачителю теплейший. 


Радуйся, бесовския силы крепкое попрание; 
радуйся, спасения истинный наставниче. 


Радуйся, подателю радости верным; радуйся, 
скорый помощниче к тебе притекающим. 


Радуйся, отче Онуфрие, пресветлый светильниче 
всея вселенныя. 


Кондак І. 


Избранный и дивный отче Онуфрие, сияющий 
трисияннаго живота зарею, ты мя, омраченнаго 
греховными страстьми, просвети, от смертоносныя 
раны исхити и твоими молитвами от всех бед избави, 
да зову тебе: Радуйся, отче Онуфрие, пресветлый 
светильниче всея вселенныя. 


Молитва первая. 


Опреизящный и превеликий пустынножителю, 
преподобне отче Онуфрие! Похваляю твоя 
неизреченная чудотворения и житие пресветло, еже 


еси препроводил от юности твоея, даже и до старости: 
никтоже бо исчести возможе терпения и подвигов 
твойх, пречестне. Удивися преподобный Пафнутий 
твоему жестокому еже в пустыни житию, вкупе же и 
зело возрадовася, обрет тя единаго толиких подвигов 
и совершенства суща образ. Сего ради и подлинно 
испыта о трудех твойх святых и о еже колико имел 
еси временнаго жития. Темже и написа, яко 
шестьдесят лет и три в трудолюбии пребывая, в 
наготе претерпевая мраз и зной, в глубоцей пустыне 
со зверьми и птицы обитая, молитвы непрестанно 
творя, пожил еси. Сего ради ныне радость тебе 
приношу от недостойных устен мойх, преподобне 
отче, преподобному Пафнутию радосте великая 
(сподобися бо при кончине с львы послужити тебе, 
погребсти тело твое и с тобою на небеси жити), Илий 
Фесвитянину ревнителю, Иоанну Крестителю 
наследниче, друже Христов и снаследниче истинный, 
Египту умная красото, Фивеом великое светило, 
Ливии красная доброто, финикс 
краснопроцветающий, орле высокопарный, 
летающий в поднебесная, на небесех гражданство 
обретый, идеже и водворися у Престола Владыки 
Славы, с двадесять четырми старцы жилище обретый, 
с ними же и пребываеши. И ныне молю тя, 
пречудный гражданине небесный, святых ликов 
Ангельских совсёльниче, услыши мя, грёшнаго и 
недостойнаго раба твоего, в час сей и приими сиё 


малое моление мое Акафистово, великий заступниче, 
скорый помощниче притекающим к тебе усердно. 
Заглади рукописание дел моих скверных и нечистых, 
яже держат демонския полки. Покрый мя твойм 
заступлением, причтй мя ко  уготованному 
пресветлому месту молитвами твойми и сподоби мя 
вышняго Иерусалима, ибо по Преблагословенней 
Владычице нашей Богородице и Приснодеве Марии, 
тебе между теплейшими помощницы, молебницы и 
заступницы мойми почитаю. Присещаеши бо и 
даеши руку помощи припадающим к тебе в храме 
твоём и повсюду. Тем же и аз недостойный ныне 
тебе молюся и призываю: умоли милостиваго Бога, 
да отпустит мй вся прегрешения моя, вольная и 
невольная, сотворенная вся злая дела моя, и да 
избавит мя твойм предстательством от вечных мук, 
научит мя творити добрая дела, наставит мя на путь к 
спасению истинному и сподобит мя купно радости 
вечныя насладитися со всеми святыми, ныне и 
присно, и во веки веков, аминь. 


Молитва вторая. 


Опречудне и преблаженне угодниче Христов и 
авво наш, Онуфрие Великий! Ты дивную любовь ко 
Господу твоему показал еси, и на дивныя подвиги 
благодатию Его укрепился еси, и сего ради велия 
дерзновения к Нему сподобился еси: многа бо чудеса 
и знамения силы Божия людем о тебе явишася. 


Воззри убо и ныне, отче предивный, благосердым 
оком любве твоея на ны недостойныя рабы, и даруй 
всем по коегождо потребе, по вере же и упованию: 
скорбящыя обрадуй, плачущыя утеши, недугующия 
исцели, труждающымся помози, борющыяся со 
страстьми и прилоги вражиими укрепи и благослови, 
изнемогающыя поддержи, обитель твою и всех нас от 
враг видимых и от всякаго зла сохрани. Возвеличи 
веру святую православную во отечествии нашем, 
обратй заблуждшыя, вразуми отпадшыя, утверди 
колеблющыяся, умягчи упорствующыя, просветӣ 
неверныя, и вся приведи в тихое пристанище 
Отечествия Небеснаго, О предивноес слово 
монашествующих и всех верных утешение! 
славными подвиги твоими и сладким лицезрением 
чудотворнаго образа твоего и нас озарӣ и на всяк 
подвиг, труд и терпёние укрепй во славу Имени 
Божия, да спасеннии сподобимся с тобою и всеми 
святыми Вечнаго и Преблагословеннаго Царствия 
славы Отца, и Сына, и Святаго Духа во веки веков. 
Аминь. 


Молитва третия. 


Опреподобне отче Онуфрие! Молим тя: услыши нас, 
грешных и недостойных раб Божиих (имена), в час 
сей. И приими сие малое моление наше: рукописание 
дел наших скверных и нечистых молитвою твоею 
изглади, твоим заступлением присно нас покрывай и 
ко уготованному верным пресветлому чертогу 


молитвами твойми приведи; умоли убо Милостиваго 
Бога, да отпустит нам вся прегрешения наша вольная 
и невольная и вся злая дела, нами сотворенныя, и да 
избавит нас твоим предстательством от вечных мук и 
сподобит нас радости вечныя насладитися, купно со 
всеми святыми, во веки веков. Аминь. 


